Lengvarský, Vladimír, minister zdravotníctva SR (2021-05-13):
Ďakujem za slovo. Vážený pán predsedajúci, vážený pán poslanec, dovolím si prečítať odpoveď od pani ministerky Remišovej. Ministerstvo investícií, regionálneho rozvoja a informatizácie Slovenskej republiky má v gescii ako riadiaci orgán integrovaný regionálny operačný program, v rámci ktorého máme v súčasnom období 2014 až 2020 štyri otvorené výzvy na predkladanie žiadostí o poskytnutí nenávratného finančného príspevku, kde môžu čerpať aj obce a mestá na Slovensku – výzva zameraná na financovanie prevádzkových nákladov spojeným s riadeným bezpečnostných stratégii CLLD v alokácii 14,904 mil. eur; výzva zameraná na zlepšenie environmentálnych aspektov v mestách a mestských oblastiach v alokácii 17 mil. eur; výzva zameraná na zvýšenie počtu žiakov stredných odborných škôl na praktickom vyučovaní v rámci iniciatívy Catching-up Regions v alokácii 28 mil. eur a výzva na predkladanie projektov na ochranu verejného zdravia a zníženie dopadov koronavírusovej pandémie na regionálnej a miestnej úrovni v alokácii 16 mil. eur, kde poskytovateľ je ministerstvo zdravotníctva ako sprostredkovateľský orgán pre IROP. Deväť plánovaných výziev a z toho päť výziev v rámci iniciatívy REACT EÚ, a to sú prvé štyri – výzva zameraná na zlepšenie dopravnej infraštruktúry v regiónoch cesty, verejná doprava, cyklotrasy s alokáciou 106,1 mil. eur a s predpokladaným dátumom vyhlásenia máj 2021; výzva zameraná na modernizáciu sociálnej a školskej infraštruktúry v regiónoch, sociálne služby, materské školy, stredné školy s predpokladanou alokáciou 55,7 mil. eur a predpokladaným dátumom vyhlásenia jún, júl 2021; výzva zameraná na podporu technického a materiálneho vybavenia pre organizácie zabezpečujúce záchrannú zdravotnú službu a dopravnú zdravotnú službu počas pandémie vyvolanej ochorením COVID-19 ministerstva zdravotníctva s predpokladanou alokáciou 23 mil. eur a predpokladaným dátumom vyhlásenia máj, jún 2021; výzva zameraná na podporu prevencie diagnostiky liečby a doliečovania na úrovni ústavnej zdravotnej starostlivosti v boji proti COVID-19 ministerstva zdravotníctva s predpokladanou alokáciou 5 mil. eur a predpokladaným dátumom vyhlásenie máj, jún 2021. V rámci REACT EÚ – výzva zameraná na budovanie prvkov dopravnej a zelenej infraštruktúry, verejná doprava, cyklotrasy, vnútrobloky, verejné priestranstvá s alokáciou 46,1 mil. eur a predpokladaným dátumom vyhlásenia jún 2021; výzva zameraná na budovanie kapacít základných škôl pre bratislavský región s predpokladanou alokáciou 31,3 mil. eur a dátumom vyhlásenia jún 2021; výzva zameraná na zvýšenie počtu žiakov stredných odborných škôl na praktickom vyučovaní s predpokladanou alokáciou 23,5 mil. eur a dátumom vyhlásenia jún 2021; výzva zameraná na podporu prípravy dokumentácie investičných projektov pre obdobie 2021 až 27 s predpokladanou alokáciou 30 do 5,2 mil. euru a dátumom vyhlásenia jún 2021; výzva zameraná na podporu udržateľnosti, odolnosti kultúrnych inštitúcií v súvislosťou s pandémiou COVID-19 ministerstva kultúry, ako sprostredkovateľského orgánu s predpokladanou alokáciou 14.9 mil. eur a dátumom vyhlásenie jún 2021. V programovom období 2021 až 27 budú môcť obce a mestá čerpať finančné prostriedky z Operačného programu Slovensko, ktorý počíta s možnosťou financovania záujmového spektra aktivít územnej samosprávy. V piatich politických cieľoch kohéznej politiky bude možné podporiť projekty za oblasti – verejná osobná doprava, cestná infraštruktúra, školstvo, vrátane celoživotného vzdelávania, zdravotníctvo, podpora marginalizovaných rómskych komunít, obnova kultúrnych pamiatok, boj proti klimatickej zmene, vrátane spracovania separovaného komunálneho odpadu. V porovnaní s programovým obdobím 2014 až ´20 posilňujeme kompetencie územnej samosprávy v oblasti výberu konkrétnych projektov, o ktorých budú po novom rozhodovať tzv. rady partnerstva priamo v území. Ministerstvo investícií, regionálneho rozvoja a informatizácie robí všetko preto, aby už v priebehu roku 2022 mohlo dôjsť k začiatku implementácie prvých projektov. Vážený pán poslanec, ďakujem za pozornosť.